
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 18 iunie  2013
           Nr.    PL- x 202/2013


RAPORT

asupra proiectului de Lege pentru modificarea şi completarea Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local


În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, în procedură de urgenţă, cu proiectul de Lege pentru modificarea şi completarea Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local,  trimis cu adresa nr. PL-x 202 din 11 iunie 2013 şi  înregistrat cu nr. 31/756 din 12 iunie 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul, în calitate de primă Cameră sesizată, a respins proiectul de lege în şedinţa din 11 iunie 2013. 

Proiectul de lege  are ca obiect de reglementare modificarea şi completarea Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, în sensul includerii în sfera sa de reglementare a lucrărilor de dezvoltare a transportului şi distribuţia de energie electrică, declarate ca fiind lucrări de utilitate publică, urmând ca normele actuale aplicabile, cuprinse în Legea nr. 210/2010 privind unele măsuri prealabile lucrărilor de construcţie de reţele de transport şi distribuţie a energiei electrice, să fie abrogate.

Consiliul Legislativ, prin avizul nr. 474 din 31 mai 2013, a avizat favorabil, cu observaţii şi propuneri,  iniţiativa legislativă.

 În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege, expunerea de motive şi  avizul Consiliului Legislativ în şedinţa din 18 iunie 2013. 
            La dezbateri au fost prezenţi 21 deputaţi, din totalul de 26 membri ai Comisiei juridice, de disciplină şi imunităţi.
La şedinţa Comisiei a participat, în calitate de invitat, domnul Mihai Albulescu, secretar de stat în Ministerului Economiei.
 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor adoptarea proiectului de Lege pentru modificarea şi completarea Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, în forma prezentată de iniţiator.
              În raport cu obiectul şi conţinutul reglementării, proiectul de lege face parte din categoria legilor organice
                 PREŞEDINTE,                                       SECRETAR,
          Bogdan Liviu CIUCĂ                       Theodor Cătălin NICOLESCU
Consilier parlamentar, Paul Şerban

